Германием чемпионыгъэр пасэу IэщIокI
ФутболымкIэ XXI дунейпсо чемпионатым и гуп зэпеуэр иухащ. Абы ипкъ иткIэ Германием и чемпионыгъэр пасэу IэщIэкIащ. Иужь илъэс 36-м зэи къэмыхъуауэ Африкэм и зы къэралыгъуи финалым и 1/8-нэ Iыхьэм кIуэфакъым.
Мы чемпионатым Германием Iэмал гъуэзэджэ щиIащ дуней псом тхуэнейрэ щытекIуа Бразилием и командэ къыхэхам лъэщIыхьэжыну. АрщхьэкIэ нэмыцэхэм къахуиухауэ къыщIэкIынущ ди къэралым зэи щытемыкIуэну. Гуп зэпеуэм и кIэух зэIущIэм абыхэм хагъэщIэн хуейуэ арат адэкIэ кIуэтэну зы Iэмали зимыIэж Кореем и футболистхэр.
Сыхьэтрэ ныкъуэкIэ зэпымыууэ нэмыцэхэр ебгъэрыкIуащ, арщхьэкIэ зы-ри къикIакъым. Швецием иужьу щыIущIами хуэдэу, судьям дакъикъитху аргуэ-ру джэгум къыщыщIигъум, занщIэу гум къэкIыжащ ар Германием махуиплI ипэкIэ хъарзынэу къызэригъэсэбэпыфар. АрщхьэкIэ насыпри сыт щыгъуи зым къыхуэкIуэркъым. Зэрахабзэу, дакъикъиплIкIэ нэмыцэхэр Кореем и гъуэм аргуэру Iусащ — адэкIэ кIуэтэн папщIэ ахэр Iэмал имыIэу текIуэн хуейт.
Германием и гуп къыхэхар къанэ щIагъуэ щымыIэу зэребгъэрыкIуэр Iэзэу къагъэсэбэпащ корейхэм. Ахэр зэуэзэпсу кIуэцIрыж-ри, дунейпсо чемпионхэм я гъуэр хагъэщIащ. Ар гущIыхьэ зыщыхъуа нэмыцэхэм я гъуащхьэтет- ри ебгъэрыкIуэхэм яхыхьащ. Гъуэр нэщIу къызэрынар Кореем и гуп къыхэхам аргуэру къигъэсэбэпащ икIи кIэух дакъикъитIым топитI худагъэкIри, Германием и чемпион тажыр щхьэщахащ. Хьэлэмэтращи, иджы фIэкIа зэи къэхъуатэкъым нэмыцэхэр гуп зэпеуэм къыщыхэмыкIыфа.
Германиер зэрылъэпэрэпам и фIыгъэкIэ Швецием «F» гупым бжьыпэр щиубыдащ. Абы 3:0-у хигъэщIа Мексикэр етIуанэщ.
Зэрыхуагъэфэщауэ, Бразилиер «Е» гупым щытекIуащ. Иужьым ар 2:0-у ефIэкIащ Сербием. Швейцарием етIуанэ увыпIэр иубыдащ.
«Н» гупым Колумбиер щынэхъыфIащ. Япониемрэ Сенегалымрэ я очко бжыгъэмкIи, топ дагъэ-кIахэмрэ къыхудагъэкIахэмрэ зэрызэхущытымкIи зэтехуащ. Апхуэдэу щыхъум, гуп зэпеуэм нэхъ мащIэрэ дагъуэ зыщыхуащIа японхэр япэ ирагъэщащ.
Бельгиемрэ Инджылызымрэ зэхагъэкIын хуейт «G» гупым щытекIуэнур. ЗыIэрагъэхьа ехъулIэныгъэхэр къанэ щымыIэу зэтехуэу ахэр зэIущIащ. Хьэлэмэтщ, ауэ тIури хуейтэкъым пашэныгъэр яубыдыну — абы иужькIэ командэ нэхъ лъэщхэр — Бразилиер, Аргентинэр, Португалиер, Уругвайр, Франджыр — зыхэт лъэныкъуэм хэхуэнут. АрщхьэкIэ Бельгием и гъуащхьауэ Янузай Нихьат иужькIэ хьэрхуэрэгъу къахуэхъунухэм егупсысакъым икIи дахэ дыдэу дигъэкIа то-пым и командэр тригъэкIуащ.
Нобэ щIадзэ финалым и 1/8-нэ Iыхьэм хыхьэ зэIущIэхэм. Сочэ и «Фыщт» стадионым япэу утыку къыщихьэнущ Уругваймрэ Португалиемрэ я гуп къыхэхахэр. Абыхэм къакIэлъыкIуэнущ Франджымрэ Аргентинэмрэ я зэпэщIэтыныгъэр. Пщэдей Мэзкуу и «Лужники»-м Урысей Федерацэм и гуп къыхэхар щыдэджэгунущ Испанием, иужькIэ Хорватиемрэ Даниемрэ зэIущIэнущ. Бадзэуэгъуэм и 2-м зэныкъуэкъунущ Бразилие — Мексикэ, Бельгие — Японие командэхэр. КъыкIэлъыкIуэ махуэм Швецие — Швейцарие, Колумбие — Инджылыз гуп къыхэхахэр зэдэджэгунущ. Абыхэм щытекIуэхэр финалым и Iыхьэ плIанэм кIуэнущ.
Жыласэ Заурбэч.
